**ŠTIPENDIJE**

**ODGOVORI NA POGOSTA VPRAŠANJA**

**Obrazložitev kratic:**

|  |  |
| --- | --- |
| Kratice | |
| MDDSZ | Ministrstvo za delo, družino, socialne zadeve in enake možnosti |
| ZŠtip-1 | Zakon o štipendiranju |
| ZUPJS | Zakon o uveljavljanju pravic iz javnih sredstev |
| ZUPŠ-1 | Zakon za urejanje položaja študentov |
| Pravilnik o DŠ | Pravilnik o dodeljevanju državnih štipendij |
| Pravilnik o ZŠ | Pravilnik o dodeljevanju Zoisovih štipendij |
| DŠ | Državna štipendija |
| ZŠ | Zoisova štipendija |
| CSD | Center za socialno delo |
| Javni sklad | Javni štipendijski, razvojni, invalidski in preživninski sklad Republike Slovenije |

|  |
| --- |
| **OPOZORILO**  Center za socialno delo je organ, ki ima vse pristojnosti za odločanje na I. stopnji, zato vam svetujemo, da krajevno pristojnemu centru za socialno delo sporočate vse spremembe ali vprašanja, ki se zgodijo v šolskem oziroma študijskem letu, v zvezi z vašim štipendijskim razmerjem:   * uveljavljanje dodatka za uspeh, * uveljavljanje dodatka za bivanje izven kraja stalnega bivališča, * uveljavljanje dodatka za štipendiste s posebnimi potrebami, * dokazila v zvezi s štipendijskim razmerjem (spričevalo, indeks, zdravniško potrdilo …), * sporočanje zaposlitve, * sporočanje spremembe bančnega računa, * ponavljanje letnika, prekinitev izobraževanja ali predčasen zaključek izobraževanja, * vloga za obročno vračilo ali odlog vračila dolga ter informacija o stanju dolga, * odpoved štipendijskega razmerja. |

1. **Katere vrste štipendij lahko prejmem?**

V Sloveniji imamo:

* državno štipendijo
* Zoisovo štipendijo
* štipendijo za deficitarne poklice
* štipendijo Ad futura (pristojni ministrstvi: Ministrstvo za vzgojo in izobraževanje - [gp.mvi@gov.si](mailto:gp.mvi@gov.si) in Ministrstvo za visoko šolstvo, znanost in inovacije - [gp.mvzi@gov.si](mailto:gp.mvzi@gov.si))
* kadrovsko štipendijo
* štipendijo za Slovence v zamejstvu in po svetu

Podrobnejše informacije o štipendijah, pogojih za njihovo dodelitev, dodatkih, nadaljnjem prejemanju in izplačevanju so objavljene na naslovu: <https://www.gov.si/podrocja/izobrazevanje-znanost-in-sport/stipendije/>

1. **Ali zakon omogoča sočasno prejemanje državne in Zoisove štipendije in kakšni so pogoji?**

Da, omogoča. Do **DŠ** so upravičene osebe s statusom dijaka ali študenta ter udeleženci izobraževanja odraslih na rednem ali izrednem študiju, ki izpolnjujejo naslednje pogoje:

* so državljani Republike Slovenije ali imajo drug ustrezen status iz 12. člena ZŠtip-1,
* niso v delovnem razmerju, ne opravljajo samostojne registrirane dejavnosti, niso vpisani v evidenco brezposelnih oseb, niso poslovodna oseba gospodarske družbe ali direktor zasebnega zavoda,
* njihov povprečni mesečni dohodek na osebo v družini v preteklem letu pred vložitvijo vloge ne presega 1.293,36 evrov.
* Starostni pogoj za uveljavljanje pravice do **DŠ** ni omejen.
* **ZŠ** lahko se dodelijo najuspešnejšim vlagateljem vlog, ki izpolnjujejo splošne in posebne pogoje ter:
* izkazujejo vsaj en ustrezen izjemni dosežek,
* dosegajo zahtevan šolski oz. študijski uspeh in
* prehajajo na višjo raven izobraževanja, na kateri **ZŠ** še niso prejemali.

Vse ostale navedene štipendije imajo dodatne pogoje za pridobitev.

1. **Lahko državno in Zoisovo štipendijo prejemam tudi za doktorski študij?**

**DŠ** in **ZŠ** ni mogoče pridobiti za doktorski študij.

1. **Državna štipendija je namenjena socialno šibkejšim – kakšen je cenzus (neto ali bruto)?**

Za pridobitev **DŠ** dohodek vlagateljevega gospodinjstva, od 1. marca 2025 dalje, ne sme presegati 1.293,36 evrov neto na osebo.

1. **Kaj vse se upošteva pri izračunu cenzusa za DŠ? Kakšno premoženje?**

Pri uveljavljanju pravic iz javnih sredstev, kamor spada tudi **DŠ**, se pri ugotavljanju materialnega položaja upoštevajo v ZUPJS določene osebe, njihov dohodek in premoženje, razen dohodke iz študentskega dela in kadrovskih štipendij za študij v Sloveniji do višine 100 % bruto minimalne plače, dohodke iz kadrovskih štipendij za študij v tujini pa do višine 160 % bruto minimalne plače

V izračunu povprečnega mesečnega dohodka se štejejo dohodki, prejemki ter premoženje vseh družinskih članov. V **dohodek** se štejejo obdavčljivi dohodki po zakonu, ki ureja dohodnino, ter niso oproščeni plačila dohodnine. V **premoženje** osebe se šteje:

* nepremično premoženje,
* osebna in druga vozila,
* vodna plovila,
* lastniški deleži gospodarskih družb ali zadrug,
* vrednostni papirji,
* denarna sredstva na transakcijskem ali drugem računu, kadar ne predstavljajo dohodka skladno s prvim odstavkom 12. člena ZUPJS, ki se po tem zakonu upošteva pri ugotavljanju materialnega položaja, hranilne vloge in druga denarna sredstva po izjavi posameznika,
* drugo premično premoženje.

1. **Kako na ta seštevek vpliva prejemanje same štipendije?**

Pri ugotavljanju materialnega položaja za pridobitev pravic iz javnih sredstev, kot je DŠ, se upošteva dohodke posameznika oziroma družine. Vendar pa za pravico do DŠ velja posebna ureditev:

* če že uveljavljaš pravico do DŠ, se ta pravica sama po sebi **ne upošteva kot dohodek** pri izračunu tvojega materialnega položaja. To pomeni, da trenutna štipendija, ki jo prejemaš, ne poveča dohodka, na podlagi katerega se preverja upravičenost do različnih socialnih pravic.
* to je podobno kot pri otroškem dodatku ali denarni socialni pomoči, kjer se prejeti otroški dodatek ali denarna socialna pomoč ne štejeta kot dohodek za nove vloge.
* v primerih, kjer se DŠ vseeno upošteva kot dohodek, se v skladu s 15. členom ZUPJS vedno upošteva samo **tekoči dohodek** (kar trenutno prejemate), ne pa pretekli prejemki (na primer štipendije iz preteklega leta).

1. **Ali lahko štipendijo prejemam tudi za izobraževanje v tujini?**

Štipendijo, tako **DŠ** kot **ZŠ**, je mogoče prejemati za izobraževanje v tujini, če le-to poteka na javno veljavni izobraževalni ustanovi in po javno veljavnem izobraževalnem programu (akreditacija).

1. **Kako poteka postopek oddaje vloge za prvo dodelitev štipendije?**

**DŠ**: **Dijaki** naj prvo vlogo za uveljavljanje **DŠ** vložijo v mesecu **avgustu,** da bodo ob izpolnjevanju pogojev upravičeni do DŠ s 1. septembrom. Polnoletni dijaki vlogo oddajo sami. Za mladoletne dijake prvo vlogo za dodelitev DŠ vložijo starši oz. zakoniti zastopniki na **enotni vlogi za uveljavljanje pravic iz javnih sredstev.**

**Študenti** naj prvo vlogo za dodelitev DŠ **vložijo na vlogi za uveljavljenje pravice do državne štipendije** v mesecu **septembru**, da bodo ob izpolnjevanju pogojev upravičeni do DŠ s 1. oktobrom.

Prvo vlogo je treba oddati pri krajevno pristojnem CSD. Vlogo se lahko odda po pošti, vloži osebno pri krajevno pristojnem CSD oz. odda e-vlogo preko portala eUprava (potrebno digitalno potrdilo).

Avgusta oziroma septembra lahko dijaki in študenti na krajevno pristojni CSD oddajo tudi nepopolne vloge, če se zaradi vpisnih rokov posameznih izobraževalnih ustanov do takrat še ne bodo mogli vpisati.

Ne glede na navedeno pa je mogoče vlogo za DŠ vložiti kadarkoli tekom šolskega ali študijskega leta.

**ZŠ**: Javni sklad vsako leto najpozneje do konca junija objavi javni razpis za dodelitev **ZŠ**. Javni razpis za dodelitev ZŠ za posamezno raven izobraževanja je namenjen novim vlagateljem, ki ne prejemajo ZŠoz. se prvič prijavljajo za dodelitev, in tistim, ki prehajajo na višjo raven oz. stopnjo izobraževanja.

Vloga je na voljo na spletni strani Javnega sklada. Mogoče jo je prevzeti tudi osebno na Javnem skladu, Dunajska 20, 1000 Ljubljana, vsak dan v poslovnem času (več informacij: [Informacije o Zoisovih štipendijah | Javni štipendijski, razvojni, invalidski in preživninski sklad RS](https://www.srips-rs.si/stipendije/zois)).

**Štipendije za deficitarne poklice** se podelijo na podlagi javnega razpisa, ki ga vsako leto objavi Javni sklad na svoji spletni strani predvidoma do konca meseca januarja (več informacij: [Informacije o štipendijah za deficitarne poklice | Javni štipendijski, razvojni, invalidski in preživninski sklad RS](https://www.srips-rs.si/stipendije/deficitarne))

**Štipendije za Slovence v zamejstvu in po svetu** se podeli na podlagi javnega razpisa, ki ga vsako leto objavi Javni sklad na svoji spletni strani, in sicer predvidoma v mesecu avgustu (več informacij: [Štipendije za študij v Republiki Sloveniji za Slovence v zamejstvu in po svetu | Javni štipendijski, razvojni, invalidski in preživninski sklad RS](https://www.srips-rs.si/stipendije/stipendije-za-studij-slovencev-v-zamejstvu-in-po-svetu-v-sloveniji)).

1. **Kakšni so roki za oddajo vlog?**

**DŠ**: Pri DŠ rokov za oddajo vlog ni. Dijaki in študentje lahko vlogo za uveljavljanje DŠoddajo kadarkoli v koledarskem letu, pravico pa pridobijo z naslednjim mesecem po oddaji vloge. Če želijo štipendijo prejemati celotno šolsko oz. študijsko leto, potem naj vlogo vložijo v mesecu avgustu (dijaki) oz. v mesecu septembru (študenti).

**ZŠ**: Roki za začetek in zaključek oddaje vlog so objavljeni v javnem razpisu (več informacij: [Informacije o štipendijah za deficitarne poklice | Javni štipendijski, razvojni, invalidski in preživninski sklad RS](https://www.srips-rs.si/sl/stipendije/deficitarne)).

**Štipendije za deficitarne poklice**: Rok za oddajo vlog za štipendije za deficitarne poklice je vsako leto objavljen v javnem razpisu, ki ga objavi Javni sklad na svoji spletni strani (Več informacij: [Informacije o štipendijah za deficitarne poklice | Javni štipendijski, razvojni, invalidski in preživninski sklad RS](https://www.srips-rs.si/sl/stipendije/deficitarne)).

**Štipendije za Slovence v zamejstvu in po svetu:**Rok za oddajo vlog za štipendije za Slovence v zamejstvu in po svetu je vsako leto objavljen v javnem razpisu, ki ga objavi Javni sklad na svoji spletni strani (Več informacij: [Štipendije za študij v Republiki Sloveniji za Slovence v zamejstvu in po svetu | Javni štipendijski, razvojni, invalidski in preživninski sklad RS](https://www.srips-rs.si/stipendije/stipendije-za-studij-slovencev-v-zamejstvu-in-po-svetu-v-sloveniji)).

1. **Kdo odda vlogo za mladoletnega dijaka?**

Za mladoletne dijake vlogo oddajo njihovi zakoniti zastopniki. Polnoletni dijaki vlogo oddajo sami.

1. **So različne štipendije združljive?**

Od šolskega leta 2024/2025 dalje lahko štipendisti sočasno pridobijo tako DŠ kot ZŠ. Ostale izjeme pa veljajo v naslednjih primerih:

* **kadrovske štipendije**, ki se lahko dodeli sočasno z vsemi štipendijami, razen s štipendijo za deficitarne poklice,
* **štipendije za deficitarne poklice**, ki se lahko dodeli sočasno z vsemi štipendijami, razen s kadrovsko štipendijo,
* **štipendije Ad futura** za študijske obiske in za sodelovanje na tekmovanjih iz znanja ali raziskovanja, ki se lahko dodelita sočasno z vsemi štipendijami.

**DŠ lahko kombinirate** z Zoisovo štipendijo, štipendijo za deficitarne poklice in štipendijo Ad futura za študijske obiske in sodelovanje na tekmovanjih iz znanja ali raziskovanja.

1. **Ali lahko poleg DŠ/ZŠ prejemam tudi štipendijo, ki jo podeljuje drug štipenditor (občinska štipendija, športna štipendija itd.)?**

V ZŠtip-1 so določene nekatere omejitve pri sočasnem prejemanju štipendij, vendar le za tiste, ki se podeljujejo na podlagi tega zakona. Tako štipendist, ki prejema **DŠ/ZŠ** lahko sočasno prejema tudi katero drugo štipendijo, ki jo podeljuje drug štipenditor in ni urejena v ZŠtip-1.

1. **Ali lahko sočasno zaprosim za DŠ in ZŠ? Kako je z dodatki za uspeh, bivanje izven kraja stalnega bivališča in za posebne potrebe pri sočasnem prejemanju DŠ in ZŠ?**

Da, od šolskega leta 2024/2025 dalje je možno sočasno prejemati DŠ in ZŠ.

Štipendist, ki sočasno prejema DŠ in ZŠ, ni upravičen do dodatka za uspeh (v primeru, da štipendist že prejema dodatek za uspeh in mu je naknadno v istem šolskem letu odobrena ZŠ, mora vrniti že prejete zneske dodatka za uspeh).

Štipendist, ki sočasno prejema DŠ in ZŠ, je do dodatka za bivanje upravičen samo pri eni štipendiji

Štipendist, ki sočasno prejema DŠ in ZŠ, je do dodatka za štipendiste s posebnimi potrebami upravičen samo pri eni štipendiji.

1. **Ko dijak ali študent enkrat pridobi štipendijo, ali to pomeni, da bo štipendijo prejemal celoten čas izobraževalnega programa na posamezni ravni izobraževanja?**

**DŠ**: Za štipendista, ki je že upravičen do DŠ, CSD po uradni dolžnosti preveri ali izpolnjuje pogoje za nadaljnje prejemanje DŠ. Štipendist mora za nadaljnje prejemanje napredovati v višji letnik, izpolnjevati splošne pogoje, ki jih za pridobitev štipendije določa ZŠtip-1 ter ne sme presegati cenzusa, ki ga določa ZUPJS. Splošne pogoje in cenzus za pridobitev DČ mora štipendist izpolnjevati celoten čas prejemanja državne štipendije.

**ZŠ**: štipendisti morajo vlogo za nadaljnje prejemanje ZŠ predložiti najkasneje do konca šolskega oz. študijskega leta. Vloga za nadaljnje prejemanje ZŠ je dostopna na spletni strani Javnega sklada.

1. **Kako je določena višina štipendije?**

**DŠ** brez dodatkov glede na uvrstitev v dohodkovni razred od 1. marca 2025 znaša:

|  |  |  |  |
| --- | --- | --- | --- |
| Dohodkovni razred | Povprečni mesečni dohodek na osebo v evrih | Osnovna višina v evrih za upravičenca do 18 let starosti | Osnovna višina v evrih za upravičenca nad 18 let starosti |
| 1 | do 391,92 | 137,44 | 274,87 |
| 2 | od 391,93 do 470,31 | 115,75 | 231,49 |
| 3 | od 470,32 do 548,69 | 94,03 | 188,08 |
| 4 | od 548,70 do 692,42 | 72,34 | 144,67 |
| 5 | od 692,43 do 836,10 | 50,71 | 101,28 |
| 6 | od 836,11 do 1.071,28 | 38,14 | 76,29 |
| 7 | od 1.071,29 do 1.293,36 | 33,20 | 66,41 |

Poleg se lahko dodeli tudi:

* **dodatek za bivanje** znaša **100,64 evra** mesečno **za dijaka in študenta**,
* **dodatek za štipendiste s posebnimi potrebami** znaša **62,90 evra** mesečno
* **dodatek za uspeh:**

**Dijak**, ki je v preteklem šolskem letu dosegel povprečno oceno:

|  |  |  |
| --- | --- | --- |
| Razred | Povprečna ocena dijaka | Višina dodatka za uspeh (v evrih) |
| 1 | od vključno 4,00 do vključno 4,25 | 21,39 |
| 2 | nad 4,25 do vključno 4,50 | 27,67 |
| 3 | nad 4,50 do vključno 4,75 | 37,74 |
| 4 | nad 4,75 | 50,33 |

**Študent**, ki je v preteklem študijskem letu dosegel povprečno oceno:

|  |  |  |
| --- | --- | --- |
| Razred | Povprečna ocena študenta | Višina dodatka za uspeh (v evrih) |
| 1 | od vključno 8,00 do vključno 8,25 | 21,39 |
| 2 | nad 8,25 do vključno 8,50 | 27,67 |
| 3 | nad 8,50 do vključno 9,00 | 37,74 |
| 4 | nad 9,00 | 50,33 |

**ZŠ**: Zoisova štipendija mesečno znaša **150,96 evra za dijaka** in **176,12 evra za študenta**.

Če se štipendist izobražuje v tujini, Zoisova štipendija mesečno znaša **301,92 evra za dijaka** in **352,25 evra za študenta.**

Možna dodatka k Zoisovi štipendiji:

* **dodatek za bivanje: 100,64 evra;**
* **dodatek za štipendiste s posebnimi potrebami: 62,90evra.**

**Deficitarna štipendija** mesečno znaša **125,81 evra.**

**Štipendije za Slovence v zamejstvu in po svetu** mesečno znaša **251,61 evra** (k osnovni štipendiji lahko dodeli tudi dodatek za zdravstveno zavarovanje).

1. **Letošnje leto sem vpisan v 1. letnik. Pri oddaji vloge sem uveljavljal tudi dodatek za uspeh (saj je bila moja povprečna ocena v lanskem šolskem letu 4,95), ki pa mi ni bil dodeljen. Zanima me, ali lahko napako CSD-ja popravite in mi dodelite dodatek za uspeh?**

Do dodatka za uspeh ni upravičen štipendist v prvem letniku izobraževalnega programa, razen na prehodu iz srednje poklicne na poklicno-tehniško izobraževanje in na prehodu iz I. na II. stopnjo visokošolskega izobraževanja.

1. **Ali sem upravičen do dodatka za bivanje, če bivam v študentskem domu?**

Štipendist je lahko upravičen do dodatka za bivanje, če izkaže, da ne prejema subvencije za bivanje v študentskem domu ali pri zasebniku ali da nima sklenjene pogodbe o bivanju v dijaškem domu skladno s predpisi, ki urejajo subvencionirano bivanje študentov in dijakov.

Namen takšne določbe je preprečiti dvojno financiranje iz proračunskih sredstev za isti namen. Študenti, ki bivajo v študentskem domu, imajo zaradi zagotovljene subvencije s strani države (subvencija je dana neposredno študentskim domovom) nižje stroške bivanja v primerjavi s tistimi študenti, ki bivajo v zasebnih nesubvencioniranih nastanitvah, zaradi česar se z dodatkom za bivanje pomaga slednjim, da pridobijo za ta namen dodatna sredstva.

1. **V II. semestru se bom udeležil Erasmus+ izmenjave na Portugalskem. Prejemam DŠ in me zanima, ali lahko pridobim dodatek za bivanje, saj bom tam bival v študentskem domu?**

Dodatek za bivanje se, ob izpolnjevanju zakonskih pogojev, dodeli štipendistu, ki se izobražuje v Sloveniji ali v tujini, ni pa mogoče dodatka za bivanje dodeliti študentu, ki se v tujino odpravi na izmenjavo in ne gre za opravljanje celotnega študija v tujini. Za udeležbo na Erasmus+ izmenjavi ste upravičeni do Erasmus+ štipendije, ki je namenjena kritju stroškov, povezanih z opravljanjem študija v tujini. Glede na navedeno do dodatka za bivanje v drugem semestru ne boste upravičeni.

1. **Je izračun dohodkov in premoženja narejen vsako leto znova?**

Tako je, dohodek družine pri **DŠ** se izračuna vsako leto znova.

1. **Koliko denarja je na voljo za nove štipendiste DŠ in ZŠ in kakšni bodo kriteriji, če bo vlog več, kot je razpoložljivih sredstev?**

**DŠ:** sredstva za dodelitev **niso omejena.** Vsi dijaki in študenti, ki izpolnjujejo pogoje za dodelitev štipendije na podlagi ZŠtip-1 in ki ne presegajo cenzusa, ki ga določa ZUPJS, so upravičeni do **DŠ** in jim je le-ta dodeljena.

**ZŠ**: Javni razpis za dodelitev Zoisovih štipendij za posamezno raven izobraževanja za šolsko oz. študijsko leto **2025/2026 je vreden 3.500.000,00 EUR**.

V postopek rangiranja se uvrstijo vsi vlagatelji, ki izpolnjujejo vse v prvem odstavku 22. člena ZŠtip-1 predpisane pogoje. Če je vlagateljev, ki izpolnjujejo predpisane pogoje (povprečna ocena najmanj 4,70 ter dosežen izjemni dosežek) več kot je razpisanih sredstev, so do **ZŠ** upravičeni vlagatelji, ki so dosegli več točk za izjemne dosežke, nato višjo povprečno oceno, ali več točk pri zlati maturi, ali višje razmerje med povprečno oceno vlagatelja in povprečno oceno generacije.

1. **Koliko časa po oddaji vloge lahko dijaki in študenti prejmejo odločitev, ali so upravičeni do DŠ in ZŠ?**

**DŠ**: odvisno od posameznega CSD-ja, vendar lahko vlagatelj pričakuje odločbo o dodelitvi oz. nadaljnjem prejemanju DŠ v mesecu septembru in oktobru (za dijake) oz. v mesecu oktobru in novembru (za študente).

**ZŠ**: o pravici do ZŠ odloči Javni sklad z odločbo ali sklepom. Šestdesetdnevni rok za odločanje začne teči z dnem, ko je popolna zadnja vloga med vsemi na javni razpis prispelimi pravočasnimi vlogami. Praksa preteklih let kaže, da se odločbe o dodelitvi **ZŠ** izdajajo v mesecu novembru (za vlagatelje ob prehodu na srednješolsko izobraževanje), v mesecu decembru (za vlagatelje ob prehodu na višješolsko izobraževanje) in v mesecu januarju (za vlagatelje ob prehodu iz I. na II. bolonjsko stopnjo).

V zadnjih letih se število vlog za DŠ in ZŠ povečuje, zato je mogoče, da bo o vaši vlogi odločeno šele decembra ali januarja, vendar pa bo pravica veljala od naslednjega meseca po vložitvi vloge (štipendija pa se izplača za vse priznane mesece).

1. **Kdaj lahko štipendisti pričakujemo prvo nakazilo in kdaj v mesecu je nakazilo sicer?**

Prvo nakazilo lahko dijaki pričakujejo v mesecu oktobru, študenti pa v mesecu novembru. Nakazilo je vsakega 10. v mesecu, in sicer za pretekli mesec (štipendija za mesec september bo izplačana 10. oktobra).

1. **V letošnjem študijskem letu sem pridobil pravico do DŠ, vendar se mi ta ne izplačuje, zakaj?**

ZUPJS določa, da če je oseba kljub razveljavitvi odločbe upravičena do posamezne pravice iz javnih sredstev, CSD po preteku roka za vračilo to pravico iz javnih sredstev mesečno zmanjša glede na višino neupravičeno prejetih javnih sredstev in število mesecev do izteka pravice. Ker ste v preteklosti že bili prejemnik DŠ in vam je bila izdana odločba o prenehanju štipendijskega razmerja z dolgom ter tega še niste vrnili, se na podlagi samega zakona dolg zaradi neupravičeno prejete DŠ in pravica do DŠ v letošnjem šolskem letu poračunavata. Ko bo vaš predhodni dolg v celoti povrnjen, se vam bo trenutna pravica do DŠ začela izplačevati.

1. **Je mogoče izplačilo v enkratnem znesku?**

Če se štipendist izobražuje v tujini, se štipendija lahko izplača v enkratnem znesku za posamezno šolsko oz. študijsko leto.

1. **Kaj, če kot štipendist po uspešno končanem letniku v naslednjem letu ne bi želel več prejemati štipendije – je to sploh mogoče, ali je potrebno vračilo?**

Štipendist se lahko kadarkoli odloči, da ne želi več prejemati **DŠ ali ZŠ.** Če opravi vse obveznosti letnika, za katerega je v predhodnem letu prejemal štipendijo, potem ni nobenega vračila. Do vračila pride le v primeru, če dijak oz. študent ne opravi vseh obveznosti letnika, za katerega je prejemal štipendijo.

1. **Kako je z nadaljnjim prejemanjem štipendije?**

**DŠ**: vlagatelji oddajo vlogo samo za prvo prejemanje DŠ na posamezni ravni izobraževanja, medtem ko o nadaljnjem prejemanju DŠ v višjih letnikih odloča CSD po uradni dolžnosti.

**ZŠ**: štipendisti morajo vlogo za nadaljnje prejemanje **ZŠ** predložiti najkasneje do konca šolskega oz. študijskega leta, v katerem prejemajo **ZŠ**. Vloga za nadaljnje prejemanje **ZŠ** je dostopna na spletni strani Javnega sklada.

Več informacij: [Informacije o Zoisovih štipendijah | Javni štipendijski, razvojni, invalidski in preživninski sklad RS](https://www.srips-rs.si/sl/stipendije/zois) oziroma ministrstva, na naslovu: [Zoisova štipendija | GOV.SI](https://www.gov.si/teme/zoisova-stipendija/).

**Štipendija za deficitarne poklice**: vlagatelj odda vlogo enkrat, ko kandidira na razpis Javnega sklada. Za nadaljnje prejemanje štipendije vloge ni treba vlagati. Več informacij: [Informacije o štipendijah za deficitarne poklice | Javni štipendijski, razvojni, invalidski in preživninski sklad RS](https://www.srips-rs.si/stipendije/deficitarne).

**Štipendija za Slovence v zamejstvu in po svetu**: štipendisti morajo za nadaljnje prejemanje štipendije vsako leto najkasneje zadnji dan tekočega študijskega leta, torej najkasneje **do 30. septembra**, vložiti **vlogo za nadaljnje prejemanje štipendije** in se vpisati v višji letnik istega izobraževalnega programa. Več informacij: [Štipendije za študij v Republiki Sloveniji za Slovence v zamejstvu in po svetu | Javni štipendijski, razvojni, invalidski in preživninski sklad RS](https://www.srips-rs.si/stipendije/stipendije-za-studij-slovencev-v-zamejstvu-in-po-svetu-v-sloveniji)

1. **Je podaljšanje štipendijskega razmerja v primeru DŠ avtomatsko tudi, ko recimo končam srednjo šolo in se vpišem na fakulteto?**

V tem primeru **NI** avtomatskega podaljšanja. Zelo je pomembno, da se dijaki in študenti zavedajo, da morajo vedno oddati vlogo za dodelitev DŠ ob prvem vpisu na izobraževalni program ter da morajo vedno oddati novo vlogo za dodelitev DŠ, ko napredujejo na višjo izobraževalno raven, saj v tem primeru, CSD ne bo po uradni dolžnosti podaljšal pravice, ker ne gre za nadaljnje prejemanje, temveč za ponovno dodelitev DŠ za nov izobraževalni program.

Primer: če je dijak v šolskem letu 2024/2025 prejemal DŠ in je obiskoval 3. letnik srednje šole, potem mu v šolskem letu 2025/2026 ni potrebno oddati vloge za nadaljnje prejemanje DŠ, ker bo o pravici za 4. letnik odločil CSD po uradni dolžnosti. Če pa je dijak v šolskem letu 2024/2025 prejemal DŠ za 4. letnik srednje šole ter se v študijskem letu 2025/2026 vpiše v 1. letnik I. bolonjske stopnje, pa mora oddati novo vlogo za dodelitev DŠ. Enako velja pri prehodu dijakov iz poklicnega na poklicno-tehniško izobraževanje (t. i. 3+2) in prehodu študentov iz I. v II. bolonjsko stopnjo – dijaki/študenti morajo oddati novo vlogo za dodelitev DŠ.

1. **Če kot štipendist ponavljam letnik – kako to vpliva na prejemanje štipendije?**

Če dijak ali študent ponavlja letnik, za katerega je prejemal štipendijo oz. ne napreduje v višji letnik, potem njegovo štipendijsko razmerje v novem šolskem oz. študijskem letu miruje, štipendija pa se mu v letu mirovanja, ne izplačuje. Mirovanje je možno enkrat na posamezni ravni izobraževanja.

1. **Kaj se zgodi, če tudi ponavljanje letnika ni uspešno? Ali moram vrniti celotno štipendijo – samo za nedokončan letnik ali celoten čas prejemanja na posamezni ravni?**

V primeru, da štipendist tudi po letu mirovanja ne napreduje v višji letnik, potem njegovo štipendijsko razmerje preneha. V primeru prenehanja štipendijskega razmerja je štipendist dolžan vrniti štipendijo za letnik, ki ga ni uspešno zaključil.

1. **Kaj se zgodi, če se kot štipendist prepišem na drug izobraževalni program?**

Ob spremembi izobraževalnega programa je štipendist upravičen do nadaljnjega prejemanja štipendije, če je novi izobraževalni program ustrezen z vidika določb ZŠtip-1 glede javne veljavnosti, ravni izobraževanja, področja ali smeri izobraževalnega programa oz. drugih okoliščin, določenih z zakonom ali javnim razpisom. Štipendija je dodeljena le enkrat za posamezno raven izobraževanja.

1. **Ali štipendijo prejemam tudi v času absolventskega staža?**

DŠ in ZŠ je mogoče prejemati tudi v času dodatnega leta – absolventskega staža, vendar skupno največ 12 mesecev po izteku študijskega programa prve oz. druge stopnje (višješolci pa največ do dodatnih 60 dni po zaključku izobraževalnega programa).

1. **Kdaj izgubim pravico do štipendije?**

Štipendijsko razmerje preneha, če štipendist:

* ne izpolnjuje več pogojev za pridobitev štipendije po ZŠtip-1,
* pridobi drugo štipendijo v nasprotju s tretjim odstavkom 8. člena ZŠtip-1,
* prekine izobraževanje, se izpiše ali ne zaključi izobraževanja, za katerega je prejemal štipendijo,
* spremeni izobraževalni program in na novem izobraževalnem programu ni upravičen do nadaljnjega prejemanja štipendije,
* po mirovanju štipendijskega razmerja ne izpolnjuje pogojev za nadaljnje prejemanje štipendije,
* ne dokonča izobraževalnega programa v rokih, ki jih določa zakon,
* odpove štipendijsko razmerje.

1. **Če diplomiram/magistriram prej, kot se izteče študijsko leto, ali dobim štipendijo tudi za preostale mesece?**

Da, štipendija se izplača v enkratnem znesku v višini preostalih zneskov štipendij za preostale mesece trajanja izobraževalnega programa, če štipendist zaključi izobraževanje pred iztekom izobraževalnega programa, ne glede na to, ali je bil vpisan v vse letnike. Pri tem je potrebno poudariti, da zaključek izobraževalnega programa v dodatnem letu – absolventskem stažu ne pomeni zaključek pred iztekom izobraževalnega programa. Izobraževalni progam se izteče z iztekom zaključnega letnika izobraževalnega programa in ne s podaljšanjem izobraževalnega programa za dodatno eno študijsko leto po izteku študijskega programa prve oz. druge stopnje.

1. **V tem letu sem vpisan v absolventa in sem prejemnik štipendije. Do dne 30. 9. ne bom uspel diplomirati, saj je mentor šele danes popravil mojo diplomsko nalogo ter razpisal datum zagovora dne 25. 10. Ali je mogoče, da ne bi prišlo do vračila prejete štipendije, saj sem pred 30. 9. oddal nalogo, žal pa zagovor do 30. 9. ni mogoč?**

Štipendist mora uspešno zaključiti izobraževalni program oziroma pridobiti višjo raven izobrazbe do **30. septembra naslednjega koledarskega leta po zaključnem letniku.**

Če štipendist ne zaključi izobraževanja do 30. septembra naslednjega koledarskega leta po zaključnem letniku zaradi višje sile, štipendijsko razmerje lahko miruje.

Višja sila je vsak nepredvidljiv izjemen dogodek ali okoliščino zunaj nadzora dodeljevalca štipendij, štipendista ali prejemnika sredstev, ki enemu ali drugemu preprečuje izpolnitev ali izpolnjevanje katere od obveznosti, pri čemer dogodka ali okoliščine ni bilo mogoče pričakovati, predvidevati ali nanj računati ali se mu izogniti ali ga odvrniti.

Če štipendist navaja dejstva, ki predstavljajo izjemen dogodek, ki ga ni bilo mogoče pričakovati in se mu izogniti ter za ta dejstva predloži dokaze, ki navedena dejstva potrjujejo, potem je mogoče uporabiti institut višje sile. Štipendist mora izkazati, da je zaključno nalogo oddal v rokih, ki jih za oddajo določa Pravilnik fakultete.

**Primer 1**: če štipendist nalogo odda npr. dne 10. 9. in je v Pravilniku določeno, da mora komisija v roku 30 dni pregledati nalogo, nato gre naloga skozi postopek plagiatorstva, nato ima rok še referat, da 15 dni po potrditvi naloge razpiše datum za zagovor naloge, potem ni izkazan obstoj višje sile.

**Primer 2**: če je štipendist zaključno nalogo oddal v rokih, ki jih določa Pravilnik fakultete in se sklicuje na neodzivnost/zamudo mentorja, potem mora za to predložiti dokazila (korespondenca z mentorjem, ki kaže na pravočasno oddajo in zamudo mentorja).

1. **Je mogoče vračanje v obrokih, odlog ali celo odpis dolga?**

Štipendist lahko pred iztekom roka za plačilo poda prošnjo na CSD, v kateri navede, ali uveljavlja odlog vračila ali obročno vračanje štipendije in za kakšno obdobje, ali da uveljavlja odpis vračila štipendije.

Štipendist lahko s CSD sklene dogovor o odlogu ali obročnem plačilu dolga iz naslova neupravičeno prejete DŠ za skupno dobo največ treh let. Če je dolg mogoče poračunati s štipendijo, do katere je štipendist ponovno upravičen, odlog plačila dolga ni mogoč.

Štipendist lahko poda na pristojni CSD tudi vlogo za odpis dolga. V skladu s 102. členom ZŠtip-1 je odpis mogoč v primerih:

* če štipendist opusti izobraževanje zaradi invalidnosti I. kategorije, najmanj 24 mesecev neprekinjeno trajajoče bolezni oziroma poškodbe,
* če štipendist štipendije ne more vrniti tudi po odlogu vračila štipendije zaradi socialne ogroženosti,
* če bi bili stroški postopka izterjave vračila štipendije v nesorazmerju z višino terjatve.

1. **Zakaj kot dijak zaključnega letnika v mesecu juliju in avgustu nisem prejel štipendije?**

Štipendija se izplačuje do 10. dne v mesecu za pretekli mesec na osebni račun štipendista, razen v zaključnem letniku srednješolskega izobraževanja, ko se za meseca julij in avgust štipendija ne izplačuje.

1. **Ali lahko prejmem štipendijo za deficitarne poklice na vseh poklicnih programih?**

Štipendija za deficitarne poklice je namenjena spodbujanju mladih za vpis v izobraževalne programe za poklice, za katere je na trgu zaznati razkorak med trenutnim in prihodnjim številom razpoložljivih kadrov in predvideno ponudbo delovnih mest. Deficitarna področja in izobraževalne programe določa Politika štipendiranja (2025–2029), ki jo je sprejela Vlada Republike Slovenije.

**Štipendija za deficitarne poklice znaša mesečno 125,81 evra**. Vsako leto je podeljenih do 1000 štipendij. Štipendija za deficitarne poklice se lahko dodeli hkrati z vsemi štipendijami, razen s kadrovsko.

**Na osnovi Javnega razpisa za dodelitev štipendij za deficitarne poklice za šolsko leto 2025/2026 je vlogo možno oddati od 1. 8. 2025 do 30. 9. 2025 na Javni sklad.**

Štipendijo za deficitarne poklice bodo v šolskem letu 2025/2026 lahko pridobili dijaki, ki bodo prvič obiskovali 1. letnik in se bodo izobraževali **na naslednjih programih:**

* izdelovalec kovinskih konstrukcij,
* inštalater strojnih inštalacij,
* oblikovalec kovin-orodjar,
* strojni mehanik,
* avtokaroserist,
* avtoserviser,
* pek,
* mesar,
* geostrojnik rudar,
* tapetnik,
* papirničar,
* steklar,
* kamnosek,
* zidar,
* klepar-krovec,
* izvajalec suhomontažne gradnje,
* tesar,
* slikopleskar-črkoslikar,
* pečar – polagalec keramičnih oblog,
* gospodar na podeželju,
* vrtnar,
* cvetličar,
* hortikulturni tehnik,
* gozdar,
* gastronom hotelir,
* dimnikar,
* tehnik steklarstva,
* geotehnik,
* gastronomsko-turistični tehnik.

Dvojezični izobraževalni programi:

* predšolska vzgoja (IS), ki se izvaja v italijanskem jeziku,
* ekonomski tehnik (IS), ki se izvaja v italijanskem jeziku,
* računalnikar (IS), ki se izvaja v italijanskem jeziku,
* oblikovalec kovin-orodjar (IS), ki se izvaja v italijanskem jeziku,
* avtoserviser (IS), ki se izvaja v italijanskem jeziku,
* gastronom hotelir (IS), ki se izvaja v italijanskem jeziku,
* elektrikar (DV), ki se izvaja v madžarskem jeziku, ki se izvaja v madžarskem jeziku,
* inštalater strojnih inštalacij (DV), ki se izvaja v madžarskem jeziku,
* avtoserviser (DV), ki se izvaja v madžarskem jeziku,
* pečar-polagalec keramičnih oblog (DV), ki se izvaja v madžarskem jeziku,
* mehatronik operater (DV), ki se izvaja v madžarskem jeziku,
* gastronom hotelir (DV), ki se izvaja v madžarskem jeziku,
* predšolska vzgoja (DV), ki se izvaja v madžarskem jeziku,
* ekonomski tehnik (DV), ki se izvaja v madžarskem jeziku.

1. **Ali lahko prejemam štipendijo za izredni študij?**

Da, pod pogojem, da izpolnjujete splošne pogoje za pridobitev štipendije, ki jih določa 12. člen ZŠtip-1.

Ne glede na navedeno do štipendije niste upravičeni, če ste:

* v delovnem razmerju ali opravljate samostojne registrirane dejavnosti,
* vpisani v evidenco brezposelnih oseb pri pristojnem organu,
* poslovodna oseba gospodarskih družb ali direktor zasebnih zavodov.

V primeru DŠ morate izpolnjevati tudi pogoje cenzusa, ki ga določa 23. člen ZUPJS (več informacij: [Zakon o uveljavljanju pravic iz javnih sredstev](https://pisrs.si/pregledPredpisa?id=ZAKO4780)).

1. **Moji starši živijo v drugi EU državi. Zanima me, ali moram za nadaljnje prejemanje posredovati podatke o dohodkih in do kdaj.**

V primeru nadaljnjega prejemanja državne štipendije morate posredovati podatke o dohodkih iz tujine krajevno pristojnemu centru za socialno delo v mesecu avgustu, če ste dijak oziroma mesecu septembru, če ste študent.

Če med študijskim letom pride do sprememb, ki lahko vplivajo na višino štipendije ali do prenehanja upravičenosti do nje, morate o tem v roku 30 dni od nastanka spremembe obvestiti pristojni center za socialno delo.